google/wiki40b huggingface dataset:
Phlocteis

Utseende

Middelsstore (ca. 12 - 17 millimeter), avlange, mørke praktbiller, kan ha noe metallisk glans. Pannen er litt innskåret mellom fasettøynene, antennene tynne og korte. Pronotum er avrundet trapesformet, dekkvingene jevnbrede. Noen av artene er påfallende knudrete.

Utbredelse

Slekten lever i det sørlige Afrika og Madagaskar.
Radioballetten

Festivaler

2010 Tromsø International Film Festival
Ronald 17 – Schlager-minner

Ronald 17 – Schlager-minner er et musikkalbum utgitt av Ronald Holmberg i 2008 på Busk records.
Winneshiek County

Navn

Fylket er oppkalt etter winnebagohøvdingen Winneshiek.
Walt Disney's Hall of Fame

Walt Disney's Hall of Fame er en bokserie med de beste tegneseriene med Donald Duck og Mikke Mus. I Norge ble serien utgitt på Egmont Serieforlaget. I serien får du presentert mange gode klassikere med historier med Donald Duck, Onkel Skrue, Mikke Mus m.fl. Av tegnere som Carl Barks, Don Rosa, Arild Midthun og mange flere
Stefan Johansen

Bodø/Glimt

Stefan Johansen kom til Bodø/Glimt fra Vardø som 14-åring etter å ha blitt oppdaget på Ole Gunnar Solskjærs fotballakademi i Kristiansund sommeren 2005. 
Stefan Johansen har spilt på juniorlaget til Bodø/Glimt og har også vært kjent for å score svært mange mål for Bodø/Glimt 2. Foran 2007-sesongen ble Johansen hentet opp til A-laget til Glimt som hospitant sammen med Anders Konradsen. Stefan Johansen fikk sin A-lagsdebut og første mål for Bodø/Glimt som 16 åring i cupens 1. runde borte mot Hammerfest, 20. mai 2007. Kampen endte 4-0, hvorav Stefan Johansen scoret det siste målet.

Strømsgodset

Johansen kom til Strømsgodset 1. januar 2011 på en tre årskontrakt Han var da angrepsspiller, men Strømsgodset-trener Ronny Deila omskolerte han senere til en såkalt «potet». I oktober 2011 spilte han venstreback mot Rosenborg, og ble kåret til banens beste spiller, av blant annet TV 2. I 2012 spilte han så mer og mer som midtbanespiller, og det ble etter hvert hans nye posisjon.
Johansen sitt store gjennombrudd kom i 2012-sesongen. 28. juli 2012 toppet han VG-børsen, og han scoret også to frisparkmål på 11 dager. Først mot Sandnes Ulf (2-1) 16. juli, før han slo til med en reprise av scoringen mot Fredrikstad (5-0) 27. juli.
I sesongen 2013 ble han norsk seriemester med Strømsgodset og han ble tildelt Kniksenprisen som årets midtbanespiller. Han ble også kåret til Årets spiller i norsk fotball av VG i 2013.

Celtic

15. januar 2014 ble det meldt at han hadde skrevet en 3 1/2-årskontrakt med Celtic med en overgangssum på GBP 2 millioner, hvorav 1,7 millioner betales ved overgangen. Johansen ble den fjerde norske spilleren for Celtic, og etterfulgte Harald Brattbakk, Vidar Riseth og Thomas Rogne. Han debuterte for Celtic da laget vant 4-0 over Hibernian 26. januar 2014 da han spilte de siste fem minuttene som innbytter. 2. februar 2014 spilte han fra start og hele kampen mot St. Mirren, en kamp Celtic vant 1-0.
I sesongen 2014-2015 ble han utnevnt til Scottish PFA Players' Player of the Year.

Fulham

26. august 2016 signerte han 3-årskontrakt med Fulham.

Internasjonalt

Johansen debuterte på aldersbestemte landslag da han spilte på G16-landslaget 8. august 2008 mot Polen. Han spilte senere på alle aldersbestemte landslag opp til U23-landslaget. Han spilte begge kampene som slo ut Frankrike og kvalifiserte U21-landslaget til U21-EM i fotball i 2013.
I kampene mot Portugal og Island i mai/juni 2016 var Johansen Norges kaptein for første gang.
Hugh Dalton

Bakgrunn

Hans far, John Neale Dalton var kapellan for dronning Victoria. Dalton ble utdannet ved Summer Fields School i Summertown, en forstad til Oxford, og deretter på Eton College, i den lille byen Eton i Berkshire. 
Etter endt skolegang dro han til King's College i Cambridge, hvor hans sosialistiske synspunkter, var svært sjeldne blant hans medstudenter på denne tiden. På denne tiden, gjorde han tre mislykkede forsøk på å bli valgt til sekretær i Cambridge Union.
Han fortsatte med å studere ved London School of Economics og Middle Temple. 
Under den første verdenskrig, ble han kalt opp i Army Service Corps, senere ble han overført til Royal Artillery. Han tjenestegjorde som løytnant på de franske og italienske fronter, hvor han ble tildelt den italienske dekorasjon, Medaglia di Bronzo al Valor Militare, som han fikk i anerkjennelse for hans «forakt for fare under tilbaketoget fra Caporetto.
Etter demobilisering etter krigen, returnerte han til University of London som foreleser, der han ble tildelt en doktorgrad for hans avhandling om prinsippene angående offentlig økonomi i 1920.

Politiker

Ved valget i 1929, etterfulgte han sin kone som parlamentsrepresentant for distriktet Bishop Auckland i 1929 og han ble ansatt som minister i utenriksdepartementet under Labour-regjeringen. Som med de fleste andre parlamentsmedlemmer fra Labour, mistet han sin plass ved det neste valget. Han ble gjenvalgt i 1935. Under den andre verdenskrig var han medlem av den politiske koalisjonen under Winston Churchill som utnevnte Dalton til minister for økonomisk krigføring fra 1940 og han etablerte Special Operations Executive, og ble senere medlem av styret for Political Warfare Executive. Han ble president av Board of Trade i 1942.
I løpet av den andre verdenskrig hadde Storbritannia solgt mange av sine utenlandske investeringer for å betale for krigen og dermed miste Storbritannia mye av sin inntekt og landet led derfor av alvorlige problemer å betale lønn til innbyggerne samtidig som de skulle opprettholde en global militær tilstedeværelse. Amerikanske lån ble forhandlet fram av John Maynard Keynes i 1946, men disse ble raskt utmattet.
Etter Labour sin seier ved valget i 1945, hadde Dalton forventet å bli utnevnt til utenriksminister, men i stedet ble jobben gitt til Ernest Bevin. Dalton ble kansler av statskassen og Bank of England i 1946. I 1948 returnerte han til kabinettet som kansler for hertugdømmet Lancaster, ble deretter statsråd for Kommunal planlegging i 1951. Han forlot regjeringen etter stortingsvalget 1951. Han var president i Rambler`s Association i perioden 1948-1950.
Dalton var gift og hadde en datter som døde allerede som spedbarn i begynnelsen av 1920-årene. Papirene hans, inkludert hans egne dagbøker, ble oppbevart i London School of Economics Library. Dalton døde i 1962, i en alder av 75 år.
Neophaenognatha

Utseende

Middelsstore, hvelvede, blanke, mørke skarabider. Kjevene er brede og utvidete, stikker noe ut på sidene av hodet. Pronotum er bredest nær roten og nærmest trekantet. Hannens frambein er svært lange, tynne og piggete.
Antennene er korte og 9-leddete med en tre-leddet klubbe. Hunnene har reduserte vinger og oppsvulmet bakkropp.

Levevis

Larvene og leveviset til disse billene er ukjente. De fleste kjente eksemplarene er hanner, kanskje fordi hunnene ikke kan fly og tilbringer mesteparten av livet under jorden. Hannene kommer av og til til lys om natten.

Utbredelse

Slekten er utbredt i Argentina.
Bowls under samveldelekene 1998

Bowls under de britiske samveldeleker 1998. Bowls var en av flere sporter under de sekstende samveldelekene som ble arrangert i Kuala Lumpur i Malaysia i perioden 11. til 21. september 1998. Det var femtende gangen som bowls var med på programmet i Samveldelekene. I lekene i 1998 ble det konkurrert i seks øvelser i bowls, single, par og firer for menn og detsamme for kvinner. Alle tapende semifinalistene fikk bronsemedaljer.
Flystevne

Oppvisningsteam

Det er flere nasjonale oppvisningsteam fra flyvåpnene som flyr militære jetjagere i formasjon med opptil 10 fly med akrobatiske øvelser. De mest kjente teamene er Red Arrows, Frecce Tricolori, Patrouille de France, Russian Knights, Thunderbirds og Blue Angels.

Akro-demo oppvisninger

Ved flere flystevner er det vanlig å vise spesialbygde akrobatikkfly som gjennomfører sine programmer. Dette krever spesialtillatelse fra det nasjonale luftfartstilsynet og et spesielt akro-demo sertifikat for flygeren. Det er sikkerhetskomite på bakken som har myndighet til å avbryte oppvisningen via radio, for eksempel hvis flyet kommer nærmere publikum enn en definert oppvisningslinje (display-line), eller lavere enn en definert minstehøyde.

Faste arrangement

Royal International Air Tattoo ved RAF Fairford i sørvestlige England arrangeres årlig, mens andre stevner som Roskilde airshow arrangeres annet hvert år.

Historiske stevner

I Duxford i England arrangerer Imperial War Museum og The Fighter Collection i juli et to dagers oppvisningsstevne med militære fly fra 2. verdenskrig.

Salgsstevner

Noen store salgsshow er først og fremst beregnet på flyfabrikker, importører og kunder som skal selge/kjøpe fly, både sivile og militære. Flyfabrikkene benytter ofte slike stevner til å lansere nye modeller. På slike stevner kan enkelte dager være reservert viktige kunder for utstillerne, for eksempel innkjøpsansvarlige i flyselskap og flyvåpen og for journalister med spesiell fokus på fly.
De mest kjente salgsshowene er Farnborough Airshow i England. Berlin Airshow i Berlin (Ila) og Moskva Airshow (Max). I Friedrichshafen er det hvert år en utstilling av småfly, mikrofly og seilfly.
Il Messaggero

Il Messaggero er en overregional italiensk dagsavis som redigeres og utgis i Roma. Den ble grunnlagt i 1878, og var pr. 2005 Italias femte største dagsavis med 1 251 000 lesere. Den utkommer ved siden av i en overregional utgave også i 13 regionalutgaver.
Kapringen av Valdresekspressen 2013

Hendelsesforløp

Den 4. november 2013 rundt klokken 17.30 ble en buss kapret på langdistanseruten Valdresekspressen mellom Årdalstangen og Oslo. Ruten drives av selskapet NOR-WAY Bussekspress. Kapringen skjedde på strekningen mellom tettstedet Øvre Årdal i Årdal kommune i Sogn og Fjordane og Tyin i nabokommunen Vang i Oppland.
Under kapringen ble sjåføren og begge passasjerene drept ved at kapreren påførte dem knivstikk. Ved pågripelsen hadde kapreren selv stikkskader.
Kapreren ble pågrepet av brannvesenet og ambulansepersonell og deretter overlatt til politiet da disse ankom.

Gjerningsmannen

Busskapreren er en mannlig asylsøker født i 1982 med opprinnelse i Sør-Sudan. Mannen hadde fått avslag på asylsøknad, og kapringen skjedde dagen før han skulle returneres til Spania, hvor han opprinnelig søkte om asyl.
Gjerningsmannen ble innlagt på psykiatrisk avdeling ved Sandviken sykehus i Bergen, men ble senere overført til Bergen fengsel. I 2014 døde han av skader han pådro seg etter å ha kastet seg fra et tak i fengselet.
Drangeid

Drangeid er et tettsted rundt to kilometer nord for Flekkefjord. Det ligger mellom Grisefjorden og innsjøen Selura. Fra gammelt av besto stedet av gårder langs en kongevei som ble til en strekning av den sørlandske hovedvei mellom Kristiansand og Stavanger, som nå er E39. Selurelva fra Selura, med samlet fall på 31 meter, ga mulighet for utbygging av vannkraft til industri. På slutten av 1800-tallet var der både garveri og tønnefabrikk. O.C. Axelsens Tønnefabrikk har vært nedlagt lenge, mens Aarenes Lærfabrikk, som eksporterte skinn til finere lær- og skinnvarer, ble lagt ned i 2013. Industrivirksomheten førte med seg mye utslipp som drev tilfeldig rundt i fjorden til det enten sank eller drev ut fjorden med tidevannet.
Jærbanen mellom Flekkefjord og Stavanger gikk også gjennom stedet, med to stoppesteder: «Drangeid» og «Selura», noe som har medført flere kreative vegløsninger for dem som bodde på «feil» side av linja. Like nord for bebyggelsen gikk både vei og jernbane på en smal hylle under en bratt fjellside, som fortsatt henger over veien. «Flaskehalsen» var vanskelig å gjøre noe med, og førte ofte til kork i veitrafikken. Den nye E39 går utenom bebyggelsen.
Utbyggingen har skjedd gradvis, med en del boligområder preget av husbankhus av tilgjengelige typer på utbyggingstiden, og fortetning av villahager. Veinettet gir en inndeling i boligstrøk: Eidsodden, Stemhølen, Årnesskogen, Øvreid og Midtreina. I tillegg kommer et av byens nye boligfelt: Kråketona.
Drangeid var tidligere en del av Nes kommune, som hadde en av sine folkeskoler, Sunde skole, i Flekkefjord. Skolen ble utbygd under sentraliseringsbølga på 1960-tallet og er nå Flekkefjords største barneskole.
Rapinord

RapiNord er et plateselskap i Tromsø som har spesialisert seg på sjangeren hiphop. Selskapet ble stiftet i 2003.
Artister som for tiden er signert til foretaket er: «Rap-porter» (Johannes S. Matsson), «SlinCraze» (Nils Rune Utsi), «U-Gen» (Fredrik Harr Moen) og «Rob'd'it» (Robin Mikkelsen).
Otte Skade

Otte Skade (død 1673) var en dansk offiser.
Han var en bror av Offe Skade. 1646 ble han kaptein, 1650 kommandant i Christianopel. 1653 ble han oberstløytnant og kommandant på Kronborg, men kom snart etter til Norge, hvor han var oberst ved krigens begynnelse 1657, da han fikk befaling om å sitte i krigsrådet. 1658 fikk han igjen overdratt seg kommandantskapet over Kronborg, men deltok ellers som oberst for smålenske regiment med stor dyktighet i krigen i Norge inntil fredsslutningen i 1660. Han var anfører for den norske troppene som kom Halden til unnsetning ved svenskenes angrep 14. september 1658, da han fikk en hest skutt under seg og en kule gjennom klærne. Følgende høst deltok han i innfallet i Sverige.
Holbergsgate 84 naturminne

Holbergsgate 84 naturminne er to store furuer. De ble vernet 27. september 1950. Furuene ligger inne i en hage i Holbersgate 84 i Stavanger.
Marcelo Morales

Karriere

Han har spilt for Temperley, Independiente, Urawa Reds, Arsenal de Sarandí og Tigre.
Minquan

Minquan (kinesisk: 民权县; pinyin: Mínquán Xiàn) er et fylke i provinsen Henan i Folkerepublikken Kina. Det ligger innen byprefekturet Shangqiu.
I 1999 hadde fylket et folketall på 856 341 innbyggere.

Samferdsel

Kinas riksvei 310 går gjennom området. Denne viktige trafikkåren begynner i Lianyungang i Jiangsu, går vestover og ender i Tianshui i provinsen Gansu. Den går innom større byer som Xuzhou, Shangqiu, Kaifeng, Zhengzhou, Luoyang og Xi'an.
Oleúde José Ribeiro

Karriere

Han har spilt for Portuguesa, Verdy Kawasaki, São Paulo, Grêmio, Guarani og Sport Recife.
Sara Tancredi

Sara Tancredi er en rollefigur i Prison Break. Hun jobber som lege i fengselet Fox River, hvor Michael Scofield og Lincoln Burrows sitter inne. Hun er datter av guvernør Tancredi og hun har en historie som eks-narkoman. Sara ønsker å hjelpe andre å komme seg fra der hun en gang var til der hun er i dag, og hun drives av en idealisme hun ikke deler med sin far. Når Michael kommer til Fox River, får han og Sara umiddelbart en god kjemi. Han later som han har diabetes, slik at han kan komme til legekontoret for å daglige doser med insulin. Dette er et ledd i hans plan for å bryte seg ut av fengselet. Etter hvert forelsker Michael seg i Sara, og hun gjengjelder følelsene. Hun sier imidlertid at de ikke kan leve dette ut så lenge han er innsatt. Etter hvert som serien utspiller seg, blir Sara en viktig brikke i Michaels planer. Sara ofrer også svært mye for å hjelpe Michael.
Målstyring

Målstyring i offentlig sektor i Norge

Målstyring er forbundet med reformbølgen New Public Management, og har vært en sentral forvaltningspolitisk teknikk fra og med Brundtland-regjeringens fornyelsesprogram på 1980-tallet. I offentlig sektor ble målstyring innført som prinsipp i forvaltningen i 1987, da alle statlige organisasjoner ble pålagt å ha en virksomhetsplan fra 1990, med overordnede mål, spesifiserte mål, spesifisert ansvar for å innfri målene, mekanismer for rapportering av resultater, samt belønning og straff. Det er blitt stilt spørsmål ved resultatene, ettersom det førte til et ekstra lag med retorikk over et ellers uforandret system av byråkratisk regelstyring.
Målstyring er et sentralt begrep i Reform 94, som er læreplanen for videregående skole fra 1994.
Brom

Historie

Brom ble oppdaget i asken fra sjøgress av den franske kjemikeren Antoine-Jérôme Balard i 1826, men ble ikke fremstilt i større mengder før 1860. 2 år før Balards oppdagelse hadde den tyske kjemikeren Justus von Liebig fremstilt brom, men han trodde stoffet var jodklorid, og ikke et nytt grunnstoff.
Den franske kjemikeren og fysikeren Joseph-Louis Gay-Lussac foreslo navnet «brom» på grunn av den karakteristiske lukten (av gresk βρῶμος (brômos) «Stank av geitebukk»).

Egenskaper

Brom er en tung rødbrun væske som tilhører halogenene, og er sammen med kvikksølv det eneste grunnstoffet som er flytende ved romtemperatur. Rent brom opptrer som et diatomisk molekyl Br₂, og avgir en stikkende rødlig damp som er giftigere enn klor. Brom er delvis oppløselig i vann, men løses lett i karbondisulfid, metanol og eddiksyre. Det danner lett forbindelser med andre grunnstoffer.
Brom er en sterk oksidant og reagerer sterkt med metaller (unntatt platina og tantal), spesielt sammen med vann.

Isotoper

Naturlig forekommende brom består av to stabile isotoper: ⁷⁹Br (50.69%) og ⁸¹Br (49.31%). I tillegg er 29 kunstig fremstilte ustabile (og dermed radioaktive) isotoper kjent. De mest stabile av disse er ⁷⁷Br med halveringstid 57,036 timer, ⁸²Br med halveringstid 35,3 timer, ⁷⁶Br med halveringstid 16,2 timer, ⁸⁰ᵐ¹Br med halveringstid 4,4205 timer,  ⁸³Br med halveringstid 2,4 timer, og ⁷⁵Br med halveringstid 1,61 time. Alle de resterende isotopene har halveringstider kortere enn 1 time, og de fleste kortere enn 1 minutt. 
CAS-nummer: 7726-95-6

Forekomst

Brom i ren form finnes ikke naturlig. Det finnes bare som bromid-salter i varierende mengder i forskjellige bergarter. På grunn av utvasking har bromid-salter akkumulert seg opp i sjøvann (85 ppm). Brom utvinnes av saltlake fra saltgruver, sjøvann og fra Dødehavet (som inneholder 50 000 ppm bromid). For å utvinne rent brom blir de bomid-rike saltlakene behandlet med klorgass og gjennomluftet. I denne prosessen oksiderer bromid-anionene til brom ved hjelp av klorgassen.
I 2007 ble det på verdensbasis produsert omkring 556 000 tonn brom, med USA (235 000 tonn) og Israel (200 000 tonn) som de største produsentene. Verdens utvinnbare brom-reserver er tilnærmet ubegrenset. Den årlige brom-produksjonen er seks-doblet siden 60-tallet.

Anvendelse

Brom brukes blant annet i flammehemmende stoffer til tross for miljøtrusselen, siden en god erstatning ikke er funnet. Brom ble tidligere brukt som tilsetningsstoff i blyholdig bensin, men siden flere og flere land har forbudt blybensin, er dette bruksområdet nesten forsvunnet. Metylbromid brukes som plantevernmiddel og til impregnering av trevirke, men på grunn av stoffets skadlige effekt på ozonlaget fases det ut (Jfr. Montrealprotokollen).
Sølvbromid anvendes til den lysfølsomme emulsjonen i fotografisk film og papir.
Mainling

Mainling (kinesisk: 米林县; pinyin: Mǐlín Xiàn) er et fylke i den autonome region Tibet i Folkerepublikken Kina. Det ligger i prefekturet Nyingchi.
I 1999 hadde det en befolkning på 17 347 innbyggere.
Clitopa

Utseende

Middelsstore (13–18 millimeter), lyst brunlige oldenborrer. Forkroppen er tett hårete. Også de blanke dekkvingene er hårete, men mindre tett. Antennene er 10-leddete med en avlang, tre-leddet klubbe.

Utbredelse

Slekten er utbredt i Sør-Afrika, Zimbabwe og Botswana.
Trochosa ruricola

Utbredelse

Trochosa ruricola er utbredt i Europa. Den finnes i Norge, men bare helt i sør.

Utseende

Som voksne (imago) er hunnen opptil 14 mm, mens hannen er opptil 9 mm lang (kroppens lengde). Kroppen er todelt i en bakkropp (abdomen) og en forkropp (prosoma eller cephalothorax). Midt oppe på forkroppen finnes et mørkt gaffelformet merke, dette merket når ikke helt frem til mellom øynene. Foran på hodet er det åtte øyne, hvorav de to midterste er langt større enn de andre.
De tre norske artene i slekten Trochosa er svært lik hverandre. For sikker artsbestemmelse kreves nærmere undersøkelse av de kjønnsmodne edderkoppens genitalier. Bare hanner kan bestemmes til art ut fra pedipalpenes siste ledd. Hos hunner kjennes ingen artstypiske karakterer, selv epigynet er likt hos de tre artene.

Levevis

Trochosa ruricola foretrekker litt skygge. Den er nattaktiv om dagen holder den seg skjult under en stein eller en trerot.
Salgsfullmakt

Salgsfullmakt er retten til å inngå rettslig bindende avtaler med en kunde om levering av produkter eller tjenester i overensstemmelse med bedriftens leveringstilbud. Et leveringstilbud undertegnet av en fullmektig undertegnes ifølge merkantil tradisjon ved å bruke tilføyelsen pr. foran foretaksnavnet.
Er ikke tilføyelsen gjort er underskriften likevel å regne som gjort i egenskap av fullmektig. Kjøps- og salgsfullmakter følger naturlig av en stilling og den tilliten en stilling krever.
Kunnskap om fullmakter hører tradisjonelt til pensum på handelsskoler. Ekspeditører og selgere fungerer i praksis som salgsfullmektig.
Motto

Motto, også kalt valgspråk og devise, er en kort setning som likner på et ordspråk og som beskriver en grunninnstilling til en oppgave. Mottoer er knyttet til personer, en sosial gruppe, en organisasjon, et geografisk område eller andre enheter. Synonymer er valgspråk eller devise, slagord, parole, fyndord, leveregel og tankespråk. Motto kan også brukes om korte sitater eller arbeidstitler som beskriver hovedideen i et litterært arbeid, en bok eller et kapittel, og som kan oppgis på tittelbladet. Motto kan dessuten bety et stikkord som brukes istedenfor personnavn i kunstkonkurranser der deltakerne sender inn bidrag som skal bedømmes anonymt.
Ordet motto er et lånord fra italiensk via latin der motire betyr å «huske» og muttum «mumling», ord som igjen er avledet fra muttire, det vil si «tale», «mukke» eller «mumle».

Forskjellige typer motto

Man bruker ordet «valgspråk» om et motto for en monark eller andre personer, for eksempel riddere av den danske Elefantordenen og den svenske Serafimerordenen. Noen slekter har valgspråk som de kan ha valgt selv og/eller er blitt tildelt ved adling. Enkelte ridderordener har egne valgspråk, som for eksempel den engelske Hosebåndsordenen.
Samtlige norske konger etter 1905 har tatt valgspråket «Alt for Norge», mens de svenske kongene har tatt forskjellige valgspråk, blant annet För Sverige i tiden. Mange valgspråk er skrevet på latin.
«Enige og tro inntil Dovre faller» er den såkalte Eidsvolleden fra 1814 og har vært betegnet som Norges nasjonale motto.
Et slagord brukes gjerne om en fotballklubb, i en reklamekampanje, mens en parole brukes i en politisk demonstrasjon.
«Motto» er i norsk språk ofte brukt i betydningen «leveregel», det vil si et fyndord som beskriver en privatpersons generelle syn på livet, uttrykt gjennom utsagn som for eksempel «Mitt motto er 'Smil til livet, og det smiler tilbake'».